30.6.2022.
LV
Eiropas Savienības Oficiālais Vēstnesis
C 251/89 Trešdiena, 2021. gada 15. decembris
G. tā kā organizētās noziedzības grupējumu savstarpējā sadarbība labi funkcionē — pāri robežām un etniskajam dalījumam — salīdzinājumā ar policijas un tiesu iestādēm Rietumbalkānu valstīs, kurām steidzami ir jāuzlabo koordinācija; H. tā kā organizētās noziedzības grupējumi sadarbojas ar grupējumiem no valstīm, kas atrodas Eiropas kaimiņos plašākā ģeogrāfiskā tvērumā, tādu darbību ietvaros kā cilvēku tirdzniecība, migrantu kontrabanda, artefaktu kontrabanda un nelikumīgi iegūtu naudas līdzekļu legalizēšana; I. tā kā saskaņots tiesiskais regulējums, tā efektīva īstenošana un neatkarīgas pretkorupcijas un noziedzības apkarošanas struktūras, kā arī patiesa politiskā griba ir būtiski svarīgas organizētās noziedzības izskaušanai; J. tā kā saskaņā ar UNODC ziņojumu “Organizētās noziedzības mērīšana Rietumbalkānos” kriminālvajāšanā un notiesāšanā uzmanība parasti tiek koncentrēta uz noziedzīgu organizāciju zemiem līmeņiem, grupu vadītājiem Rietumbalkānos nereti saņemot nesodāmību; K. tā kā pilsoniskās sabiedrības organizācijas (PSO) ir sevi pozicionējušas kā nozīmīgas ieinteresētās personas cīņā pret organizēto noziedzību un korupciju reģionā, jo tām ir izšķiroša nozīme it sevišķi korupcijas apkarošanas politikas uzraudzīšanā un izvērtēšanā; L. tā kā ir vajadzīgi plašāki pētījumi un uzticami dati par organizēto noziedzību, lai labāk izstrādātu efektīvu politisko reakciju uz organizēto noziedzību un korupciju reģionā; M. tā kā izglītībai ir būtiska nozīme noziedzības novēršanā un likumīguma kultūras veicināšanā; N. tā kā draudi, ko rada organizētās noziedzības grupējumi, kuru izcelsme ir Rietumbalkānos, ir kļūdaini izmantoti dažās valstīs kā arguments pret pievienošanos ES un tādēļ tie būtu pienācīgi jārisina, lai sekmētu turpmākus soļus Rietumbalkānu valstu ES pievienošanās procesā; O. tā kā, lai izpildītu ES dalības kritērijus, Rietumbalkānu valstīm ir jāīsteno vispusīgas reformas izšķiroši svarīgās jomās un jāgūst konkrēti rezultāti tiesu sistēmas reformās un cīņā pret korupciju un organizēto noziedzību; P. tā kā tiesiskuma stiprināšana un korupcijas un organizētās noziedzības apkarošana ir ES Rietumbalkānu 2018. gada stratēģijas stūrakmeņi; Q. tā kā projektiem, kas sasistīti ar cīņu pret organizēto noziedzību Rietumbalkānos, aptuveni 64 miljoni EUR tika piešķirti no Pirmspievienošanās palīdzības instrumenta (IPA II), kas ir finansējis vairākus valsts un vairāku valstu projektus, atbalstot tiesiskuma efektīvāku administrēšanu organizētās noziedzības un korupcijas lietās Rietumbalkānos, arī ar tiesvedības uzraudzības palīdzību; tā kā arī IPA III ir saistīts ar konkrētiem mērķiem izstrādāt efektīvus instrumentus, lai novērstu un apkarotu organizēto noziedzību, cilvēku un nelikumīgu šaujamieroču tirdzniecību, narkotiku tirdzniecību un nelikumīgi iegūtu naudas līdzekļu legalizēšanu,
Vispārējs situācijas raksturojums 1. uzsver, ka organizētā noziedzība un korupcija vispirms un galvenokārt kaitē Rietumbalkānu valstu iedzīvotājiem, jo tās apdraud viņu tiesības uz drošību un sociālo kohēziju, kā arī viņu uzticēšanos demokrātiskajai sistēmai, rada šķēršļus demokrātiskām reformām un kavē pievienošanās procesu, vienlaikus radot iespējamu un faktisku negatīvu ietekmi uz ES dalībvalstu drošību un stabilitāti; 2. uzsver, ka tas, ka Rietumbalkānu valstīm tiek atņemta Eiropas perspektīva, pasliktina situāciju organizētās noziedzības jomā un ka to var uzlabot tikai tad, ja tiek veicināts ES integrācijas process un sadarbība ar dalībvalstīm; uzsver, ka organizētās noziedzības apkarošana un virzība ES integrācijas procesā ir savstarpēji pastiprinoši procesi, tādēļ ir nepieciešams paātrināt ES integrācijas procesu; 3. pauž viedokli, ka vīzu režīma liberalizācijas Kosovai saistīšana ar cīņu pret organizēto noziedzību ir neefektīva, jo izolācija veicina noziedzīgas darbības; vēlreiz uzsver, ka Kosova ir izpildījusi visus kritērijus vīzu režīma liberalizācija, un aicina Padomi bez turpmākiem kavējumiem piešķirt vīzu režīma liberalizāciju;